ADB แย้มติดตั้งเครื่องจักรใหม่ ก.พ.62 ดันกำลังผลิตพุ่งอีก 4,500 ตัน/ปี
ADB แย้มติดตั้งเครื่องจักรใหม่ ก.พ.62 ดันกำลังผลิตพุ่งอีก 4,500 ตัน/ปี
18 ธ.ค. 2561

นายหวัง วนาไพรสณฑ์ ประธานเจ้าหน้าที่บริหาร บริษัท แอ็พพลาย ดีบี จำกัด (มหาชน) หรือ ADB เปิดเผยว่า บริษัทอยู่ระหว่างการสั่งซื้อเครื่องจักรรุ่นใหม่ คาดว่าจะเริ่มติดตั้งในเดือน ก.พ.62 และทำการทดสอบเครื่องจักรเพื่อเริ่มผลิตสินค้าได้ภายในไตรมาส 2/62 ซึ่งจะมีกำลังการผลิตเพิ่มขึ้นอีกประมาณ 4,500 ตันต่อปี ส่งผลให้มีกำลังการผลิตเม็ดพลาสติกพีวีซีรวมทั้งสิ้นประมาณ 40,800 ตันต่อปี
“บริษัทได้มุ่งเน้นการขยายตลาดสินค้าเม็ดพลาสติกพีวีซีเพื่อรองรับการลงทุนสั่งซื้อเครื่องจักรใหม่และการเพิ่มประสิทธิภาพเครื่องจักรเป็นระบบกึ่งอัตโนมัติ หลังจากเห็นโอกาสการขยายตลาดจากความต้องการใช้สินค้าที่อยู่ในเกณฑ์ที่ดี” นายหวัง กล่าว
ขณะเดียวกัน บริษัทวางแผนรุกตลาดเม็ดพลาสติกพีวีซีในต่างประเทศเป็นครั้งแรก โดยในช่วงแรกจะเน้นเจาะตลาดในภูมิภาคอาเซียนที่ยังมีความต้องการใช้สินค้าอีกเป็นจำนวนมาก พร้อมกันนี้ บริษัทมีแผนเปิดตัวเม็ดพลาสติกพีวีซีสำหรับใช้ผลิตสายไฟฟ้าที่ได้รับการพัฒนาคุณสมบัติให้ดียิ่งขึ้น โดยเฉพาะสายไฟฟ้าทนไฟที่ช่วยลดการลุกลามของไฟหากเกิดเหตุเพลิงไหม้ เพื่อให้สอดคล้องกับความต้องการของตลาดและเพิ่มโอกาสขยายฐานลูกค้า
ส่วนความคืบหน้าการขยายกำลังการผลิตเม็ดพลาสติกพีวีซีเพื่ออุตสาหกรรมทางการแพทย์ (PVC Medical Grade) ให้แก่กลุ่มโชวะจากประเทศญี่ปุ่นที่เป็นพาร์ทเนอร์ของบริษัท หลังจากที่เริ่มผลิตและส่งมอบสินค้าให้แก่กลุ่มโชวะตั้งแต่ช่วงไตรมาส 2 ที่ผ่านมา ปัจจุบันเตรียมสั่งซื้อเครื่องจักรใหม่เพิ่มเติมอีก 2 ไลน์การผลิต คาดว่าจะดำเนินการติดตั้งและทดสอบการผลิตได้ภายในไตรมาส 1/62
“เราคาดว่าในปี 62 จะสามารถเพิ่มยอดขายของสินค้าเม็ดพลาสติกพีวีซีได้มากขึ้น โดยมีปัจจัยสนับสนุนจากแผนงานรุกขยายตลาดในประเทศและส่งออก รวมถึงการพัฒนาเม็ดพลาสติกพีวีซีเกรดอื่นๆ เพิ่มเติม” นายหวัง กล่าว